CELEX: 62019TN0613
Language: da
Date: 2019-09-10 00:00:00
Title: Sag T-613/19: Sag anlagt den 10. september 2019 – ENIL Brussels Office m.fl. mod Kommissionen

9.12.2019   
            
            
               DA
            
            
               Den Europæiske Unions Tidende
            
            
               C 413/56
            
         
      Sag anlagt den 10. september 2019 – ENIL Brussels Office m.fl. mod Kommissionen
      (Sag T-613/19)
      (2019/C 413/68)
      Processprog: engelsk
      
         Parter
      
      
         Sagsøgere: European Network on Independent Living Brussels Office (ENIL Brussels Office) (Bruxelles, Belgien), Validity Foundation (Budapest, Ungarn) og Center for Independent Living - Sofia (Sofia, Bulgarien) (ved advokaterne B. Van Vooren og Ł. Gorywoda)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Den retsakt, hvorved Europa-Kommissionen har afslået at afbryde betalingsfristerne eller suspendere betalingerne i forbindelse med Indkaldelse af forslag BG16RFOP001-5 002»Støtte til afinstitutionalisering af tjenesteydelser til ældre personer og personer med handicap« under prioritetsakse 5 »Social infrastruktur på regionalt plan« under det operationelle program »Regioner i vækst«, annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgerne fremsat tre anbringender.
      
                  1.
               
               
                  Med det første anbringende gøres det gældende, at reglerne om søgsmålsret til at anfægte en ulovlig retsakt fra EU-institutionerne er diskriminerende på grundlag af handicap, sammenholdt med den grundlæggende ret til effektiv domstolsbeskyttelse.
                  
                              —
                           
                           
                              Sagsøgerne har anført, at De Forenede Nationers konvention om rettigheder for personer med handicap giver hjemmel til et sagsanlæg fra en tredjepart, og at sagsøgerne er tilstrækkeligt repræsentative til at anlægge sag til forsvar af personer, der er ude af stand til at forsvare sig selv mod diskrimination, der følger af Kommissionens afgørelse om ikke at afbryde betalingsfristerne eller suspendere betalingerne i forbindelse med den omhandlede indkaldelse af forslag.
                           
                        
            
                  2.
               
               
                  Med det andet anbringende gøres det gældende, at den anfægtede retsakt påvirker retsstillingen for en klart identificeret persongruppe, der ikke er i stand til at repræsentere sig selv ved en ret. Dette anbringende er opdelt i de følgende to led:
                  
                              —
                           
                           
                              Den anfægtede retsakt berører umiddelbart og individuelt en lukket gruppe på 1020 personer med handicap, som befinder sig i Bulgarien.
                           
                        
                              —
                           
                           
                              Den nævnte persongruppe er ude af stand til at repræsentere sig selv ved en ret.
                           
                        
            
                  3.
               
               
                  Med det tredje anbringende gøres det gældende, at Kommissionen ved at vedtage den anfægtede retsakt har tilsidesat sine forpligtelser i henhold til for det første forordning (EU) 1303/2013 (1), og for det andet FN’s konvention om rettigheder for personer med handicap og Den Europæiske Unions charter om grundlæggende rettigheder.
               
            
         (1)  Europa-Parlamentets og Rådets forordning (EU) nr. 1303/2013 af 17.12.2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond (EUT 2013, L 347, s. 320).